1 верасня мост праз Свіслач быў здадзены ў эксплуатацыю. Насуперак задуме архітэктара, інжынерны аб’ект не займеў эстэтычны складнік. Барэльефаў Аляксандра Фінскага або якога-кольвечы іншага мастацкага аздаблення там не ўбачыш. Мост, які злучае два берагі ракі, не стаў мостам паміж Менескам і Мінскам. Адпаведна, новай адметнасці — хай сабе “камернай”, някідкай, але ўсё ж прыцягальнай для вока і розуму — у горадзе не з’явілася. Саму кампазіцыю сёння можна ўбачыць толькі ў памяшканні Скульптурнага камбіната. Барэльефы і ўстаўкі зроблены ў гліне — матэрыяле нетрывалым. Аляксандр Фінскі вельмі баіцца, што яны ў любы момант могуць патрэскацца. Без сумневу, тая шчыліна пройдзе і праз сэрца скульптара.